ועדת החינוך, התרבות והספורט, כנסת 18, פרוטוקול מספר 276, 2010-08-30 10:00

זבולון אורלב: בוקר טוב לכולכם.

זבולון אורלב: מכובדי וידידי, שר החינוך, חבר הכנסת גדעון סער, חברי הכנסת שמשתתפים ופועלים באופן נמרץ בוועדת החינוך, סגן יושב ראש הכנסת, חבר הכנסת אלכס מילר וחברת הכנסת, דר' עינת וילף.

זבולון אורלב: מכובדי ראש העיר, רוביק דנילוביץ', שמיד נענה לפנייתי להזדמנות לקיים את הטקס ואני כבר מודה לך על האירוע הממש נפלא והמכובד שאתה מעניק גם לשר ולאנשי משרדו וגם לוועדת החינוך, ידידי יוסי וסרמן, מזכ"ל הסתדרות המורים, שותף נאמן למערכת החינוך, מנהלת המחוז ועמה צוות המחוז, הגב' אמירה חיים, שלומי בן שושן, יושב ראש הנהגת ההורים כאן בבאר שבע, אשר אלון, יושב ראש מועצת התלמידים, הוא כמעט כמו חבר בוועדת החינוך, משתתף בהרבה מאוד ישיבות, אישי חינוך מאוד מכובדים, חתן פרס ישראל ונשיא 'הכל חינוך', דב לאוטמן, וממדליקי המשואות ביום העצמאות, ידידי הטוב, אלי אללוף, מנכ"ל קרן רש"י שפועל רבות לקדם את החינוך והרווחה במדינת ישראל, מורים, הורים, תלמידים יקרים.

זבולון אורלב: סברתי לפני שנים שאף שכל השנה אנחנו מבקרים את מערכת החינוך, באים בטענות, יש יום אחד בשנה שהוא ראש השנה למערכת החינוך, יום פתיחת שנת הלימודים, ראוי לקיים אירוע חגיגי, ראוי להצדיע ולברך את מערכת החינוך ולתת לה את האשראי, לתת לה את הגיבוי, לתת לה את התמיכה, לתת את הסיוע, כדי שהמערכת החשובה ביותר במדינת ישראל תוכל להצליח.

זבולון אורלב: זה הטקס שאנחנו מקיימים היום, יום חג לאומי בעיניי, שהוא יום פתיחת שנת הלימודים.

זבולון אורלב: לכן מן הראוי לקרוא מעל במה נכבדה זו לכל מערכת החינוך, על כל חלקיה, על כל מרכיביה, מכל הכיוונים ומכל המגזרים, לשלב ידיים, לא לחשוב, לא על השבתות ולא על עיצומים ולא על שיבושים.

זבולון אורלב: זה הוא יום חג לתלמידים ולמורים ולא ניתן לאף אחד להשבית את השמחה הלאומית הזאת, וכולנו יחד נפתח את שנת הלימודים בחגיגיות ונשאיר את כל הוויכוחים לאחרי החגים, ושתהיה שנת לימודים מוצלחת, פורייה ושמחה לכולם.

זבולון אורלב: זאת הזדמנות, לפחות לנו, לוועדת החינוך, שתפקידה לפקח על משרד החינוך, על השלטון המקומי, על ארגוני המורים וכל המערכות, תפקידנו לבקר אותם, לדרוש דיווחים, בצד פעולת החקיקה, לבוא יום אחד בשנה, לעשות הפסקה ולומר להם תודה.

זבולון אורלב: תודה לך, אדוני שר החינוך.

זבולון אורלב: מי כמוני יודע על המסירות, על הכישרון, על העמל, על ההתמדה והנחישות שבהן אתה מוביל את מערכת החינוך ובשם הכנסת, בשם ועדת החינוך, אני רוצה לומר לך תודה והוקרה רבה.

זבולון אורלב: תודה למנהל הכללי של משרד החינוך ולכל העובדים, תודה למורים, למורות, למנהלים, לגננות, למפקחים, ליועצים, לכל עובדי מערכת החינוך.

זבולון אורלב: אלה שאנחנו לא מספיק מעריכים אותם, כשהדלת נסגרת אחרי ההפסקה והם נשארים עם 30-40 תלמידים, רק הם נמצאים בחזית האמיתית של מערכת החינוך.

זבולון אורלב: מותר לנו להצדיע להם ולומר להם תודה והערכה רבה.

זבולון אורלב: תודה רבה לראשי הערים על תרומתם החשובה, כי 50% מתקציבי הרשויות המקומיות מוקדשים למערכת החינוך, ואני מברך את ראשי הערים שרואים בהצלחת מערכת החינוך בעירם את הדגל העיקרי בהצלחת כהונתם.

זבולון אורלב: אני יודע שהשלטון המרכזי לעתים מנצל זאת לרעה, ואומר 'שמע, גם אם נקצץ, בין כה וכה הרשויות המקומיות יעשו גירעונות וימשיכו', אבל אני יודע שלפחות שר החינוך הנוכחי עושה את כל המאמצים, יחד עם ועדת החינוך, כדי שיינתנו גם המשאבים הראויים לרשויות המקומיות, שיוכלו למלא את תפקידם, ולכן גם להם אני קורא, כמו שקראתי בתחילה, לשתף פעולה ולפתוח את שנת הלימודים בחגיגיות.

זבולון אורלב: תודה לרשתות החינוך שלנו ולארגוני החינוך, לחברה האזרחית, שתורמת תרומה חשובה, משמעותית, למערכת החינוך ומביאה לידי ביטוי מופלא את הכישרון, את הרצון לתרום תרומה למערכת החינוך, שאין לה חלופה, שאין לה ערוך.

זבולון אורלב: אני שמח שמערכת החינוך יודעת לקבל אותם בהוקרה.

זבולון אורלב: ולכם התלמידים, זאת הזדמנות של פעם בחיים.

זבולון אורלב: אנחנו כאן עכשיו דיברנו שלושה מבוגרים, ראש העיר, שר החינוך ואנוכי.

זבולון אורלב: ראש העיר כנראה עדיין לא שכח את תקופת היותו תלמיד, מראשי הערים הצעירים שלנו, נדמה לי השני הצעיר בישראל, אבל לכם אנחנו יכולים לומר בוודאות, זאת הזדמנות של פעם בחיים, זאת הזדמנות שלא תחזור, אף אחד לא חוזר לגן הילדים ואף אחד אחרי זה לא חוזר לכיתה א' וגם לא לכיתה י"ב.

זבולון אורלב: תנצלו את ההזדמנות המופלאה שניתנת לכם במדינת ישראל, שחרף כל הקשיים וחרף כל הבעיות, אנחנו יכולים להתגאות במערכת חינוך ראויה שיודעת להעניק לילדים שלנו את המיטב.

זבולון אורלב: אני מאחל לכם מעומק הלב הצלחה רבה.

זבולון אורלב: עוד משהו אני רוצה לומר לגבי המורים.

זבולון אורלב: בכל ההשוואות הבין לאומיות, בעיקר מול המדינות המפותחות, המכונות המדינות של ה-OECD, שעכשיו הצטרפנו לחבורה המובילה הזאת, כ-40 מדינות, המפותחות ביותר בעולם, בכל ההשוואות אנחנו עומדים בבעיות קשות עם מערכת החינוך שלנו, לא רק בסוגיית ההישגים, השכר של המורים בישראל בהשוואה לשכר הממוצע במדינות המפותחות נמוך, משהו כמו 20% פחות, הצפיפות בכיתות שלנו היא צפיפות גבוהה, באופן משמעותי מעבר לצפיפות הממוצעת במדינות המפותחות, מספר השעות הנלמדות בכיתות בפועל הוא מספר נמוך, ואם חרף כל הקשיים האלה, ואם חרף כל הבעיות האלה, אנחנו מגיעים למערכת החינוך שאנחנו יכולים להתפאר בה, אני אומר, מוריי ורבותיי, בלב שלם, ברגע של חולשה, של איש שצריך לבקר את מערכת החינוך, אבל אני שמח על רגע החולשה הזה, שאנחנו צריכים להעריץ, להוקיר ולהצדיע למערכת החינוך שלנו על הישגיה.

זבולון אורלב: עכשיו תחשבו מה יקרה ביום שמדינת ישראל תוכל לתת אחוז אחד יותר מהממוצע שנותנים במדינות המפותחות, איך מדינת ישראל באמת תהיה אור לגויים בכל התחומים, ואני מאמין שגם התקופה הזאת בוא תבוא בהקדם ויש פה אתגר חשוב לשר החינוך, שאני מאמין שהוא יכול להוביל למטרה חשובה זו.

זבולון אורלב: אגב, זאת ישיבה פורמלית של ועדת החינוך ואתם יודעים שבכנסת לא מוחאים כפיים.

זבולון אורלב: נתתי היתר, אבל את ההיתר הזה נשמור לסוף הדברים.

זבולון אורלב: כן, זאת ישיבה פורמלית, תתפלאו.

זבולון אורלב: לא כל הישיבות הן כאלה חגיגיות, אבל היום זה יום חג לאומי, אמרנו, ראש השנה לחינוך.

זבולון אורלב: ככל שאנחנו דורשים לראות בחינוך את הנושא הלאומי החשוב ביותר, ובצדק, אנחנו מבקשים, והדגישו זאת גם ראש העיר ושר החינוך, לראות את החינוך ראשון בסדר היום הלאומי, צריך בראש ובראשונה, משפחת החינוך החשובה היושבת כאן, שאנחנו נאמין בעצמנו, שאנחנו נכיר בערך עצמנו, שאנחנו נדע שאנחנו ראשונים במעלה, שאנחנו נאמין שמערכת החינוך היא המערכת החשובה ביותר במדינת ישראל.

זבולון אורלב: ככל שאנחנו נאמין שמערכת החינוך מבצעת את התפקיד החשוב ביותר למדינת ישראל, לעם היהודי ולחברה הישראלית, כך אנחנו נוכל להדביק באמונה הזאת גם את הממשלה, את ראש הממשלה, את שר האוצר, את ועדת הכספים ואת כל אלה שמחליטים במדינת ישראל.

זבולון אורלב: קודם כל, בואו אנחנו נאמין באמונה שלמה, ויש לנו את הכוחות להאמין.

זבולון אורלב: וככל שאנחנו נדע להכיר בערך עצמנו, ככל שנדע לתבוע מעצמנו מצוינות, מקצועיות, מסירות, התמדה, כך אנחנו נצליח באמת להעמיד את החינוך בראש סדר העדיפות הלאומית.

זבולון אורלב: נאמר על כך שתלמידי ישראל הם הנכס החשוב ביותר.

זבולון אורלב: צריך לחזור ולומר את הדבר הזה, ולכן המורים הם העובדים החשובים ביותר במדינת ישראל, שמטפלים בנכס החשוב ביותר, וככל שנאמין בכך, גם החברה הישראלית תאמין בכך.

זבולון אורלב: לסיום, הכנסת שבה מיוצגות כל הדעות, כל השקפות העולם בחברה הישראלית, כל המפלגות, כפי שהיא באה לידי ביטוי בוועדת החינוך, התרבות והספורט, יודעת להתאחד ולתת גיבוי למערכת החינוך לכל רבדיה ולכל מרכיביה, על מנת שהמערכת תוכל להשיג את ההישגים המיטביים בכל התחומים, כפי שציין אותם נכון שר החינוך.

זבולון אורלב: נפתח את שנת הלימודים החדשה הבאה עלינו לטובה בתקווה ובאמונה שהיא תהיה שנת לימודים פורייה ומוצלחת, שנה שלא יהיו בה שביתות, עיצומים ושיבושים, שנה של הנחלת הערכים, של העלאת רמת ההישגים הלימודיים, שנה של צמצום הפערים החברתיים, של צמצום האלימות וההתמכרויות לסוגיהן, שנה של כבוד למורים ושמירת זכויות התלמידים, שנה שנגיד בלב שמח 'שלום כיתה א'', ונדע להיפרד כראוי בסוף השנה מתלמידי י"ב, שיסיימו בהצלחה את בחינות הבגרות ויילכו לשרת את המדינה, שנה שבה כל תלמידינו, כל התלמידים, יחזרו בשלום לביתם, ייזהרו בדרכים ויימנעו מאסונות בטיולים, במחנות ובפעילויות אחרות, שנה שתהיה כתיבה וחתימה טובה, עלו והצליחו.

מנחה: תודה רבה לחבר הכנסת זבולון אורלב.

מנחה: הנני מתכבד להזמין את מקהלת סימני קול המשולבים בה תלמידים לקויי שמיעה, מבית הספר הממלכתי 'מולדת', בשיר 'כי העולם הוא גם אנחנו', בניצוחה של הגב' גניה דודלזון.

מנחה: מלווה בשפת הסימנים, הגב' עינת אבנעים, קבלו אותם במחיאות כפיים.

מנחה: (קטע מוסיקלי).

מנחה: תודה רבה למקהלת סימני קול, ריגשתם אותנו.

מנחה: תודה רבה לכם.

מנחה: שני ארגוני מורים מובילים את קהל מורי ישראל.

מנחה: אחד משניהם נמצא כאן איתנו, אני מתכבד להזמין את מר יוסי וסרמן, יושב ראש הסתדרות המורים.

יוסי וסרמן: שלום לכולם.

יוסי וסרמן: מכובדי השר, שהוא אכן שר מוביל, שר חינוך שהחליט להמשיך להוביל את אופק חדש, אותו החלה השרה הקודמת, פרופ' יולי תמיר.

יוסי וסרמן: פעם ב-62 שנות קיום מדינה החלטנו לעשות שינוי במערכת החינוך, והודות לשר גדעון סער, אנחנו ממשיכים והשנה כ-1,700 בתי ספר ומעל 54,000 מורים ילמדו במסגרת אופק חדש.

יוסי וסרמן: אופק חדש מבחינתנו הוא שלב ראשון לשיפור ושינוי מערכת החינוך, הוזכרו כאן בעיות לא מעטות, כמו המאבק באלימות, כמו שיפור ושדרוג מעמדו של המורה, כמו צמצום מספר הילדים בכיתות, כמו הגדלה של השכר והבאתו לממדים של ה-OECD, הרי אנחנו מדינה שחברה ב-OECD.

יוסי וסרמן: כל הדברים האלה חייבים להיעשות ואנחנו, כארגון העובדים של המורים הגדול במדינה, אנחנו נוביל את זאת.

יוסי וסרמן: יש לנו מזל וזכות שמי שעומד לצדנו, לא מולנו, במשרד החינוך, הוא השר גדעון סער, והודות לו ובשיתוף מלא איתו אנחנו נוביל את השינויים הנדרשים והמתחייבים במערכת החינוך.

יוסי וסרמן: המורים הם מובילי החברה, המורים הם התשתית הלאומית הקיומית של העם בישראל, לא אני צריך לומר את זה, כולם צריכים לומר את זה, הממשלה צריכה לומר את זה, השר, שהוא הנציג של כולנו, אומר את זה וגם עושה בהתאם.

יוסי וסרמן: ואני גם רוצה להודות מאוד לחבר הכנסת אורלב, יושב ראש ועדת החינוך ולברך גם את שני חברי הכנסת, אלכס מילר ודר' עינת וילף, חברי ועדת החינוך, שמובילים את מערכת החינוך מבחינת ההשגחה של הכנסת על המערכת, אני רוצה להודות לזבולון אורלב על היוזמה בת עשר השנים של פתיחה חגיגית של שנת הלימודים, התלמידים ראויים לכך, המורים, המחנכים כולם, ראויים לכולם, ההורים ועם ישראל כולו ראוי לכך שנפתח שנת לימודים בחגיגיות ובתקווה גדולה ונאחל לכולנו שנה טובה, שנת שלום, שנת שגשוג למערכת החינוך, תודה רבה לכולכם.

מנחה: תודה רבה למר וסרמן.

מנחה: ועכשיו נעבור לריקודים, לא שאני הולך לרקוד, למרות שפעם רקדתי קצת, שמונה שנים רקדתי ריקודים ואני מוכן להדגים לכם בהמשך מכישוריי, אבל בתנאי קטן מאוד, אני אדגים בפניכם את הריקוד שלי כשהטקס יסתיים ואתם תלכו.

מנחה: אני מתכבד להזמין את להקת המחול של בית הספר הקהילתי על-אזורי למדעים, חברה ואמנויות, 'אלומות', למחרוזת ריקודים ישראלית, הבה נגילה, בניהולה של הגב' מירי כהן, כוריאוגרפיה שלמה ממן.

מנחה: (קטע ריקוד).

מנחה: אני לא יודע מה איתכם, אבל אני נורא מתרגש לקראת פתיחת שנת הלימודים, כיתה י', בגרויות מתחילות, ואני בטוח שגם אתם מתרגשים, לא רק התלמידים מתרגשים, גם ההורים חרדים ומתרגשים לקראת פתיחת השנה.

מנחה: אני מתכבד להזמין את יושב ראש ועד ההורים המרכזי של באר שבע, מר שלמה בן שושן.

שלמה בן שושן: שר החינוך, חבר הכנסת גדעון סער, חבר הכנסת זבולון אורלב, יושב ראש ועדת החינוך של הכנסת, ראש העיר רוביק דנילוביץ', מר יוסי וסרמן, יושב ראש הסתדרות המורים, גב' אמירה חיים, מערכת החינוך, כל הנהלת המחוז, אני לא אפרט, אשר אלון, יושב ראש מועצת התלמידים הארצית, יוסי ג'יבלי, יושב ראש מועצת התלמידים העירונית, מנהלים, מורים, תלמידים, קהל נכבד.

שלמה בן שושן: ראשית, אני מבקש לאחל לכולנו חג שמח ושנה טובה, מי ייתן ותיפתח עלינו שנה של שגשוג, הצלחה, שלום וביטחון.

שלמה בן שושן: כולי תקווה כי בקרוב יסב גם גלעד שליט לשולחן יחד עם הוריו, בני משפחתו וחבריו.

שלמה בן שושן: אני מבקש להודות על הזכות שניתנה לי לברך בשם ההורים במעמד חגיגי זה, מעמד חג, פתיחת שנת הלימודים.

שלמה בן שושן: ראשית אני מקווה שנשכיל להשריש מנהג זה כמסורת חגנו, כחג ישראלי לאומי.

שלמה בן שושן: התפיסה החינוכית בקהילה עוברת שינוי.

שלמה בן שושן: אנו עדים היום למעורבות גוברת של הורים בעשייה החינוכית, הורים הם השותפים הראשונים והמרכזיים בתהליך החינוכי, הם אלה היוצרים את האווירה הלימודית בבית והם אלה המחנכים למודעות ערכית, לחינוך וללמידה.

שלמה בן שושן: מחקרים שנעשו בישראל ובחוץ לארץ מצביעים על קשר ישיר בין מעורבות הורים בחינוך לבין הישגי ילדיהם בלימודים.

שלמה בן שושן: אנו בהנהגת ההורים מאמינים כי אווירה ואקלים של פתיחות, הבנה וכבוד הדדי הם הבסיס להתנהלות היום יומית בבית הספר, הם המובילים לעידוד הצמיחה והמצוינות והם נותנים מענה לצרכים הייחודיים של כל תלמיד ותלמידה.

שלמה בן שושן: לנו, ההורים, כמובילי שינוי חובה להתגייס ולפעול למען מעמדם של המורים והמנהלים במוסד החינוכי, להעצים את היחס והכבוד ולטפח את חוסנם האישי, להיות נכונים לסייע ולשתף פעולה, אנו מבקשים להודות לכם, המנהלים, המורים, ולסגל בית הספר, על עבודתכם הנפלאה והשקעתכם העצומה בחינוך ילדינו.

שלמה בן שושן: מעורבות הורים ניכרת בתחומים רבים והניבה מספר שינויים ותמורות במערכת החינוך, ממחסור בכיתות לימוד ובמבנים לא ראויים ועד לגביית תקרה לתשלומי הורים, מבעיות רישום לבתי ספר ועד שילוב תלמידים מהחינוך המיוחד במערכת החינוך הרגילה.

שלמה בן שושן: המדינה, הרשות המקומית ומוסדות החינוך צריכים להבין כי ההורים הם משאב, מעורבותם צריכה להתקבל כמובנת מאליה, הם ציבור בעל ראייה רחבה, חדורי נכונות ומוטיבציה ולנגד עיניהם עומדת רווחת ילדיהם.

שלמה בן שושן: אדוני השר, הורים צריכים וחייבים להיות חלק בעשייה החינוכית, רק מהפך ארגוני מעוגן בחקיקה יהווה פתרון אולטימטיבי לשותפות מלאה ופורה, עיגון בחקיקה יחייב מתן לגיטימציה לגוף אחד יחיד, מאורגן וכפוף לחוק, והוא יבטל את ריבוי ההתארגנויות היחידניות ואת הבלבול ביניהם, בלבול העלול לגרום נזק וחורבן.

שלמה בן שושן: ברוב ארצות אירופה וצפון אמריקה מעורבות הורים מעוגנת בחוק.

שלמה בן שושן: אין אנו רוצים לנהל את מוסדות החינוך ואת בתי הספר במקום ההנהלות המצויות שלהם, אבל כל מוסד, מנהל ומערכת צריכים להיות גם נתונים לביקורת.

שלמה בן שושן: כולנו ערים לתרומה הרבה של מצלמות האבטחה בהפחתת האלימות והוונדליזם במוסד החינוכי, גם שמענו אדוני על הכוונה לחבר מצלמות אלה למוקד המשטרתי.

שלמה בן שושן: אנו, ההורים, חושבים כי האחריות לכל המתרחש בתוך המוסד החינוכי מופקדת על מנהל המוסד ולא אחר, וכי לצד המלחמה בוונדליזם ובהשחתה  יש לקחת בחשבון את פרטיותם של התלמידים, יש לקבוע ולחייב כי מערכות אלה יופעלו ויתפקדו אך ורק תחת עינו של מנהל המוסד החינוכי, עליו תוטל החובה לפעול ולהשתמש במידע תוך שמירה על זכויותיו הבסיסיות של התלמיד.

שלמה בן שושן: הבוקר, אדוני, נדרשנו לסוגיה חדשה והיא החיפוש הגופני.

שלמה בן שושן: אין בכוונתי לפתח פה את הסוגיה, אך מאוד ברור, אדוני, שמישהו קצת הפריז פה.

שלמה בן שושן: יש לזכור שאנחנו מדברים על מוסד חינוכי.

שלמה בן שושן: אחד המסרים המרכזיים שלנו הוא שמערכת החינוך היא לא מפעל לציונים ותעודת בגרות, כמערכת חינוכית היא צריכה להיות שותפה בחינוך לערכים ובעיצוב הדורות הבאים למנהיגות ואזרחות טובה.

שלמה בן שושן: לילדינו מדינת ישראל היא מציאות קיימת, לתוכה הם נולדו, כמעצבי דור העתיד ההורים, המחנכים ומערכת החינוך, צריכים לדבוק בהרחבת מעגל הידע והערכים של ידינו.

שלמה בן שושן: לדוגמה, אדוני השר, יוזמתך בפרויקט נעלה לירושלים, פרויקט שבמסגרתו חייבים כל תלמיד ותלמידה במסגרת תכנית הלימודים לבקר לפחות פעמיים בירושלים, בירת ישראל.

שלמה בן שושן: אני מבקש להוסיף ולציין את פרויקט מסע בראשית, או מסע ישראלי, מסע המפגיש תלמידים עם השאלות בדבר זהותם, השתייכותם, מהאני הפרטי, אני ומעורבותי בחברה ובמדינה, ועד חיזוק הזהות האישית, היהודית והציונית דרך הכרת הארץ.

שלמה בן שושן: כדי לחזק באוזניכם את התמורות החיוביות מפרויקט זה אני מבקש לצטט מעבודת הסיכום של תלמידי מקיף א' בעקבות מסע בראשית ב-2009.

שלמה בן שושן: זה הסיפא של המצגת; 'מוקדש באהבה לארצנו היפה, האחת והיחידה שנוגעת לנו בנשמה'.

שלמה בן שושן: בחברה הישראלית מתנהל דיון ציבורי בסוגיית משלחות תלמידים לחוץ לארץ, דיון שבמסגרתו מועלות טענות כי המשלחות מקצינות את הפערים בקרב התלמידים וגורמות לאובדן שעות לימוד יקרות, ומנגד קצרה היריעה מלתאר במלים את הערך הערכי החינוכי העצום שיש למסע לפולין, על כן, לדעתנו, על המדינה לשנס מותניה, להתעקש ולמצוא את הדרך ואת המימון שיאפשרו לכל תלמיד ותלמידה לקחת חלק ולהשתתף במסע חשוב זה.

שלמה בן שושן: חילופי משלחות תלמידים לחוץ לארץ אינן נופלות בחשיבותן ובערכן החינוכי.

שלמה בן שושן: הן חושפות את התלמידים לחיי הקהילות היהודיות בחוץ לארץ, לקשיים ולתמורות החברתיות שבארצות הניכר, הם מהווים שגרירים מצוינים למדינת ישראל ומפנימים את החשיבות והצורך הקיומי של מדינת ישראל.

שלמה בן שושן: אני סמוך ובטוח כי את אובדן שעות הלימוד היקרות, בעקבות יציאת המשלחות, ניתן לגשר על ידי מציאת פתרונות וחלופות להשלמת הידע.

שלמה בן שושן: אין לי אלא לקוות, מעל במה זו, שיתרבו ויתעצמו פרויקטים ערכיים חשובים כדוגמת אלה.

שלמה בן שושן: חוק חינוך חובה חינם כבר מזמן אינו חינם.

שלמה בן שושן: הורים נדרשים לשלם אלפי שקלים בשנה עבור תלמיד, כדי לממן את סל השירותים והמוצרים הנוספים שאין המדינה והרשות המקומית מחויבות לספק.

שלמה בן שושן: העומס על ההורה רב, אך ישנם מקומות בהם ניתן להקל עם מעט תשומת לב.

שלמה בן שושן: לדוגמה, אדוני, פרויקט השאלת ספרים.

שלמה בן שושן: זה פרויקט מופלא, בו ההורה שוכר מבית הספר את הספרים בתשלום סמלי, דבר המאפשר לכל ילד לפתוח את שנת הלימודים ללא מחסור בספרים.

שלמה בן שושן: אם פרויקט זה יהיה חלק מובנה בתוך המוסד החינוכי ולא תלוי רצון של מנהל, זה יקל.

שלמה בן שושן: זה גם ימנע את העדכונים השנתיים והמהדורות המתחדשות חדשות לבקרים.

שלמה בן שושן: אנו מבקשים בהזדמנות זו להודות לוועדת החינוך של הכנסת, בראשות חבר הכנסת זבולון אורלב, שאנחנו רואים שהוא לוקח על עצמו את הנושא, גם של המשלחות לפולין וגם לקדם את הנושא של חוק לפיו סל השירותים הנוספים ימומן על ידי המדינה וייגבה על ידי המוסד לביטוח לאומי כתוספת לכלל אזרחי המדינה.

שלמה בן שושן: אישור החוק יסיר סוף סוף את נטל התשלומים הכבד מכתפי ההורים, מאידך יעניק לכל תלמיד ותלמידה את הזכות לסל שירותים אחיד ושוויוני.

שלמה בן שושן: לסיום אני קורא מעל במה זו למשרד החינוך, לראשי הרשויות המקומיות, לוועדת החינוך של הכנסת, לארגון המורים, למרות היעדרותו של מר רן ארז, להסתדרות המורים, למנהלים, למורים, להורים ולתלמידים, הגיעה השעה להתגייס כולנו יחד למטרה משותפת אחת, לפעול להעצים, להיטיב ולהצעיד את החינוך לעבר העתיד.

שלמה בן שושן: חג שמח, שנה טובה ושנת לימודים פורייה.

מנחה: תודה רבה למר שלמה בן שושן.

מנחה: אני מתכבד להזמין את יושב ראש מועצת התלמידים והנוער הארצית, אשר אלון.

מנחה: לצורך גילוי נאות, גם אני חבר מועצת התלמידים של באר שבע ושל מחוז דרום, בגאווה גדולה, והפעם המלה 'גאווה' רשומה.

אלון: כבוד שר החינוך, מר גדעון סער, יושב ראש ועדת החינוך, התרבות והספורט, מר זבולון אורלב, כבוד ראש העיר המארחת, מר רוביק דנילוביץ', מנהל מינהל חברה ונוער, מר יוסי לוי, מנהלת המחוז, הגב' אמירה חיים, יושבי ראש ארגוני המורים, ההורים, יושבי ראש המועצות, חבריי בני הנוער, חג שמח ושלום רב.

אלון: אם נשאל את רוב האנשים בחברה מה דעתם על בני הנוער, הם יגידו את המשפט הידוע: 'הנוער של היום אינו הנוער של פעם', אך הרשו לי לשתף אתכם בווידוי אישי.

אלון: אני, אשר אלון, תושב קרית מוצקין, גאה להיות בן נוער במדינת ישראל, אני גאה להיות חלק מנוער סקרן, נוער מעורב, פעיל ואחראי, נוער בעל רצון עז לערכים ולאהבת המולדת, נוער שאוהב את עם ישראל ואת תורתו, נוער המדורג במקום הראשון בעולם באחוזי התנדבות, נוער שזוכה בתחרויות מדע וטכנולוגיה בין לאומיות, נוער שמייצג אותנו בזירה הספורטיבית, מכדורגל וכדורסל, ועד לאולימפיאדת הנוער ומגיע למקומות הראשונים בכל תחום, הנוער הראשון בעולם שקידם חוק בבית המחוקקים, שקורא להכרה בזכויותיו כתלמידים, נוער שעתיד לשרת בצבא ההגנה לישראל וללבוש את מדי הצבא בגאון, נוער שבראשו לא עומדת הסיסמא 'אני ואפסי עוד', אלא משנתו של דוד המלך, 'עולם חסד יבנה', נוער שנותן לעצמו למען האחר, וזאת, רבותיי, לא קיים בשום מקום בעולם.

אלון: מעל במה זו אני קורא לך, כבוד שר החינוך, מר גדעון סער, המשך את מגמתך החיובית והתומכת בנוער, חזק את הקריאה לחינוך לערכים ולא רק להישגים וציונים, קרא לשיתוף בני הנוער בתרבות ובחברה, ובשיתוף והכרה של מועצות התלמידים והנוער.

אלון: עלינו, כחברה, להוקיע את תופעת האלימות ולחנך לערכים, רק מעורבות חברתית, ערכית ואזרחית תצמיח חברה מתוקנת.

אלון: אני פונה למורי ישראל, אף על פי שמר רן ארז לא כאן, אנחנו עומדים בפתחה של שנה חדשה, התחלה שכידוע מוטלת בספק, אנא חשבו גם עלינו, התלמידים, מנעו את השביתה, חשבו כמה סבל היא תגרום לתלמידי החטיבות העליונות, לימוד בשעות הערב המאוחרות, דחיית בגרויות, דחיית גיוס, עצרו מהלך זה.

אלון: נכון, ישנה זכות במדינת ישראל לשבות, אך, חברים, חשבו על השלכות השביתה וההשלכות לא יהיו חיוביות.

אלון: הורים יקרים, כתלמיד וכאדם, קודם כל, שעתיד לגדל בעזרת ה' את ילדיו במערכות החינוך בארץ, אני מבקש, די לעודף הלגיטימציה הניתנת לנו, הילדים, מצדכם.

אלון: דיברת כאן על מעורבות הורים, יש הבדל בין מעורבות להתערבות וההבדל הוא גדול מאוד.

אלון: צריך לכבד את המורה, את הסמכות שלו, בטרם מגדפים אותו ומתלוננים עליו.

אלון: נאמר בגמרא, 'איזהו חכם, הרואה את הנולד', זה נאמר אמנם על יוסף, אך זה נוגע לכל אחד מאיתנו, אז באמת מי ייתן ועתיד ילדיכם יעמוד כאור מול עיניכם.

אלון: לתקשורת על גווניה השונים, מספיק להראות רק את הצד השלילי של בני הנוער, כתבות על הנוער השתוי באילת, הנוער האלים בפארקים, זה מאוס.

אלון: הציגו את הנוער האיכותי, תאמינו לי, הוא מרבית הנוער, למעלה מ-10,000 בני נוער פעלו במסגרת מנהיגות צעירה בהכשרות של מינהל, חברה ונוער בקיץ הזה, אלפי תלמידים השתתפו במסגרת תנועות הנוער במחנות ועוד אחרים עבדו וסייעו לפרנסת המשפחה בקיץ.

אלון: הביאו מודל חיוביים לחיקוי, שהנוער יתהדר בהם.

אלון: ישנם הרבה בני נוער שניתן לספר את סיפורם והנוער הטוב והאיכותי.

אלון: רבותיי, הנוער לא השתנה, הוא עדיין טוב וקיים, תראו את כל הקהל שיושב פה.

אלון: לפני סיום, אני קורא לכם, חבריי לספסל הלימודים, בואו נשקיע בעיקר ולא בטפל, נדאג לזולת ולאחר, נצרף לשורותינו גם את התלמידים הבודדים, המסתגרים, בואו נציג יחד את היפה שלנו, כבני נוער כמובן, בואו נתנהל בתוך אחריות, הן בשעות הפנאי והן בשעות בית הספר, נשקיע בלימודים, כי אחרי הכל העתיד קורה לפנינו.

אלון: זכרו כי אנו אזרחי המחר של מדינת ישראל, בואו ונצמח להיות האזרחים הכי טובים שיש, אזרחים האוהבים את מולדתם, גאים בה ועושים למענה.

אלון: אזרחים שהם חלק מחברה מתוקנת, אוהבת יותר, תורמת יותר, מקבלת את האחר יותר.

אלון: זכרו כי קודם כל השינוי מתחיל בנו ולא באף אחד אחר.

אלון: אני מאחל לכל עם ישראל, תלמידים, הורים ומורים, שנת לימודים פורייה, שנת עשייה, שנה שבעזרת ה' תתחיל ב-1 בספטמבר ותסתיים ב-30 ביוני ללא תקלות ומהמורות.

אלון: שנה טובה לכולם.

אלון: אני מתכבד להזמין את רעי, יושב ראש מועצת התלמידים והנוער בבאר שבע, וסגני במועצת התלמידים והנוער הארצית, יוסי ג'יבלי, להכריז על טקס החלפת הדגלים בין בוגרי כיתה ו' לתלמידי כיתות א'.

אלון: יוסי, בבקשה.

יוסי ג'יבלי: מכובדיי, אני רוצה לאחל לתלמידי העיר והמדינה שנה של למידה מסקרנת, למידה מתוך חוויה מעניינת ומעשירה, שנה של המשך הפעילות החברתית האמיתית של בני הנוער, שנה של ערכים והתנדבות.

יוסי ג'יבלי: אני מתכבד להזמין את נציגי כיתות ו' ואת נציגי כיתות א', המצטרפים למערכת החינוך, בליווי נציגי תנועות הנוער, לטקס החלפת הדגלים, בליווי תמי ומיכל, מש"ציות.

יוסי ג'יבלי: מתיכון עירוני מקיף א'.

יוסי ג'יבלי: (טקס החלפת דגלים).

מנחה: אני מתכבד להזמין את שר החינוך, חבר הכנסת גדעון סער, את יושב ראש ועדת החינוך, התרבות והספורט של הכנסת, חבר הכנסת זבולון אורלב וראש העיר באר שבע, מר רוביק דנילוביץ', בבקשה לעלות לבמה.

מנחה: ואת חברי הכנסת אלכס מילר, סגן יושב ראש הכנסת, וחברת הכנסת, עינת וילף, בבקשה.

מנחה: לפני שירת התקווה, מספר שלמי תודה.

מנחה: לעיריית באר שבע, מינהל החינוך, תרבות, נוער וספורט, המחלקה לאירועים, מינהל חברה ונוער במשרד החינוך, מחוז דרום, מגיע להם מחיאות כפיים.

מנחה: ולשירת התקווה, חברים, הקהל מתבקש לעמוד.

מנחה: (התקווה).